Tjølling Jeger- og Fiskerforening

**Tjølling Jeger- og Fiskerforening** er et av Norges Jeger- og Fiskerforbund sine lokallag, tilhørende Tjølling i Vestfold. Foreningen er tilknyttet Vestfold NJFF, og ble stiftet i 1949. Per 22. juni 2022 hadde foreningen 305 medlemmer.

TJFF mottar støtte fra Grasrotandelen, og mottok i 2021 cirka fem tusen kroner fra det. TJFF har et samarbeid med Tjodalyng skole, hvor medlemmer av foreningen bistår elever som har natur og friluftsliv som valgfag.

## Grupper
* Ungdomsgruppa tilbyr blant annet helgeturer, opplæring i friluftsliv, fiske og jakt.
* Hundegruppa består av to undergrupper, stående fuglehunder, og drivende hunder. Gruppa tilbyr også saueaversjon.
* Jentegruppa har aktiviteter som kanopadling, jakt og bærturer.
* Seniorgruppa ble startet i 2020, og er en gruppe hvor eldre medlemmer kan møtes.
* Fiskegruppa holder fiskekonkurranser og driver med kultiveringsarbeid av gytebekker. I 2019 ble Bjønnesbekken kultivert, og i 2021 ble Leirvoldbekken kultivert.

## Jaktterreng og skytebane
Medlemmene i foreningen kan jakte i Tjølling Viltstellområde.

Foreningen har en bane på Malerød hvor man kan trene på bevegelige og stillestående viltmål. Gjennom et samarbeid med Hedrum Jeger- og Fiskerforening kan medlemmer av TJFF øve på rifleskyting på Allumbanen.

## Norgesmesterskap

### Medaljevinnere
Reidar Lars Dreng tok NM-tittelen i jaktsti i Kristiansand i 1982. Yngve Kleppang tapte omskytingen om Kongepokalen mot Kenneth Aspestrand under NM i figurjakt & jaktsti i Grandalen i 1992 og endte opp med sølvmedaljen.
I Norgesmesterskapet i figurjakt 1988 i Nittedal tok både foreningen sølvmedalje i henholdsvis lagkonkurransen (Yngve Kleppang, Torstein Gran og Roy Sandberg) og ved Yngve Kleppang i individuelt. Ivar Ekenes ble Norgesmester i jaktsti i 1993 på Finnholt ved Skarnes, samtidig ble han også sølvvinner sammen med resten av laget (Yngve Kleppang og Helge Jacobsen) i lagkonkurransen.

Ved Norgesmesterskapet i 1994 hvor foreningen selv var vertskap ble lagkonkurransen i jaktsti vunnet av Tjølling JFF 1.lag med Yngve Kleppang, Roy Sandberg og Ivar Ekenes på laget.

Ekenes ble Norgesmester i jaktsti individuelt for andre gang under NM i Aurskog i 1996, mens Yngve Kleppang tok bronsemedaljen.

### Arrangementer
Klubben arrangerte NM i figurjakt i 1989 på Holtefjell ved Eftang med 416 skyttere, hvor kongepokalen gikk til Geir Linnes fra Sør-Odal JFF. Norgesmesterskapet i jaktsti 1994 og Norgesmesterskapet i figurjakt 1994 ble også arrangert av foreningen på samme sted som sist de var vertskap for NM i 1989. Norgesmestere i 1994 ble Kjell Strøm fra Brandval JFF i figurjakt og Finn Nygård fra Notodden JFF i jaktsti.

## «Eggesaken»
Fra 2014 til 2016 importerte foreningen ifølge Landbruksdepartementet 8340 befruktede fasan- og rapphønsegg. Til Tollvesenet forklarte foreningen at eggene skulle bli brukt til avl, og da var tollsatsen for dette på 15,50kr per kilo. Eggene ble derimot ikke brukt til avl, men ble brukt for å sette ut fugler i naturen. Landbruksdepartementet avgjorde at tollsatsen for dette var på 427 prosent, og norges Jeger- og Fiskerforbund fikk et krav av Tollmyndighetene på over 600 000kr. Saken ble politianmeldt i 2016, men ble henlagt på grunn av bevisets stilling. Foreningen mener selv at de aldri fikk vite om anmeldelsen. Foreningen klagde på tollkravet, men tapte siste klagerunde og måtte betale kravet i tillegg til straffeskatt.

I 2018 ble foreningen igjen anmeldt av organisasjonen Dyrenes Røst, men denne gangen for ulovlig utsetting av fasaner og rapphøns.

## Referanser


## Eksterne lenker
* 
*